3 Pauluse o bua ka ntho e ’ngoe e tla etsahala nakong e tlang lengolong leo a neng a le ngoletse Bathesalonika. (Bala 1 Bathesalonika 5:2, 3.) O bua ka “letsatsi la Jehova.” “Letsatsi la Jehova” leo ho buuoang ka lona mona, le tla qala ka hore ho felisoe bolumeli ba bohata, ’me le tla qetella ka ntoa ea Armagedone. Leha ho le joalo, nakoana pele letsatsi leo la Jehova le qala, baeta-pele ba lefatše ba tla be ba re, “Khotso le tšireletseho!” E ka ’na eaba sena e tla ba ketsahalo e le ’ngoe kapa letoto la liketsahalo tse tla latellana. Lichaba li ka ’na tsa nahana hore li haufi le ho rarolla a mang a mathata a tsona a maholo. Baeta-pele ba bolumeli bona ba tla etsa’ng? Ke karolo ea lefatše, kahoo, e ka ’na eaba ba tla ikopanya le baeta-pele ba lipolotiki. (Tšen. 17:1, 2) Kahoo, baruti ba tla be ba etsisa baprofeta ba bohata ba Juda ea mehleng ea boholo-holo. Ha a bua ka bona Jehova o ile a re: “Ba [ntse ba] re, ‘Khotso e teng! Khotso e teng!’ le hoja khotso e le sieo.”—Jer. 6:14; 23:16, 17.